ተቋማት ተገቢውን ጥንቃቄ እንዲያደርጉ የኢንፎርሜሽን መረብ ደህንነት ኤጀንሲ አሳሰበ
በኢትዮጵያ ጥቃቱ ኢላማ ካደረጋቸው መካከል የቴሌኮሙዩኒኬሽን መሠረተ ልማት፣ የገንዘብና ፋይናንስ፣ የኤሌክትሪክና ኢንዱስትሪ መቆጣጠሪያ ስርዓትና የኤም አር አይ ባለቤት የሆኑ ሆስፒታሎች ዋነኞቹ ናቸው።የደህንነት ስጋቱ ተጋላጭነት የሚስፋፋው በዊንዶው ኦፐሬቲንግ ሲስተም ክፍተት አማካኝነት እንደሆነ መታወቁንም ኤጀንሲው አስታውቋል።በመሆኑም የደህንነት ክፍተቱን ለመሙላትና ተቋማቱ ከተጋላጭነት ለመዳን ፕሮግራሙን ማደስ ወይንም አፕዴት ማድረግ እንዳለባቸው አስገንዝቧል።ተቋማት ማንኛውም ስጋቶች ሲያጋጥማቸው 933 ላይ በመደወል አልያም በኢሜል አድራሻ መልዕክት በመላክ አስፈላጊውን ድጋፍ ከኢንፎርሜሽን መረብ ደህንነት ኤጀንሲ ማግኘት እንደሚችሉ መግለጹንም ኢቢሲ ዘግቧል።ማይክሮሶፍት ኩባንያ ባለፉት ሶስት ቀናት ከ200 ሺህ በላይ የመረጃ መረብ ስርዓቶች ላይ ጥቃት መድረሱን አስታውቋል።ይህ የሳይበር ጥቃት በጣም አስጊና ለመንግስታት የመከላከል ስራ እንዲሰሩ የማንቂያ ደወል ነው ብሏል ኩባንያው፡፡በማይክሮሶፍት ዊንዶውስ ላይ የተከሰተው የመረጃ መረብ ጥቃት አድራሽ ቫይረስ ከአሜሪካ የመረጃ መረብ ደህንነት ተቋማት የተሰረቀ መሆኑ ተነግሯል፡፡የአውሮፓ የፖሊስ ተቋም ዩሮፖል እንዳስታወቀው፥ በኮምፒውተር ቫይረሱ ከተጠቁት ሀገራት ሩስያ፣ አሜሪካ፣ ስፔን፣ ብሪታንያ፣ ጀርመን እና ጃፓን ዋነኞቹ ናቸው።ጥቃቱ በዋናነት የህዝብ መገልገያዎች እና ማህበራዊ ተቋማትን በተለይም ባንኮች እና ሆስፒታሎችን ኢላማ ማድረጉ ጉዳቱን አሳሳቢ አድርጎታል።መረጃ ምዝበራውን ለማጣራት ውስብስብ ሂደት የሚጠይቅ ሲሆን መረጃዎችን ለባለቤቱ ለመመለስ መረጃ ጠላፊዎቹ እስከ 300 የአሜሪካ ዶላር ክፍያ ይጠይቃሉ፡፡የኮምፒውተር አንቲ ቫይረስ አምራች የሆነው አቫስት ኩባንያ ቫይረሱን የሚቋቋም ግኝት ፍለጋ ላይ ስለመጠመዱም መረጃዎች ያመለክታሉ።ጥቃቱ ምናልባትም አሁን ላይ ከወታደራዊ ፍጥጫ ይልቅ የመረጃ መረብ ጦርነት ከፍተኛ አደጋ መደቀኑን ማሳያ መሆኑን የዘርፉ ባለሙያዎች ገልጸዋል- (ኤፍ.ቢ.ሲ) ።